Reus dóna el tret de sortida a la Festa Major de Sant Pere
Balls dels Gegants al Mercadal
La jornada de dissabte va estar marcada pels balls dels Gegants.
Els actes d’inici coincideixen amb la celebració del Corpus Christi
Actualitzada 18/06/2017 a les 12:06
Reus ja viu immersa en la Festa Major de Sant Pere després que aquest dissabte es donés el tret de sortida a una festivitat que estarà marcada per la capitalitat de la cultura catalana. Durant tot el dia es van realitzar diversos actes que, també aquest diumenge, coincideixen amb la celebració del Corpus Christi.
La jornada de dissabte va estar marcada pel ball dels Gegants i la Mulassa que, durant tota la tarda, van omplir la plaça del Mercadal. A la nit, el mateix escenari va acollir una actuació dels Bous i la Vedella de foc, que els assistents van acompanyar amb una encesa de bengales infantils. Durant l’encesa d’aquests elements es van viure alguns moments de pànic ja que part de la pirotècnia utilitzada es va desprendre de les fixacions i va anar a parar, descontrolada, a la terrassa que el bar Déu n’hi Dó té als peus del Mercadal, provocant corredisses entre els clients. Per sort, més enllà de l’ensurt i alguna cremada lleu, es va quedar en un ensurt.
El Parc de Sant Jordi va ser un altre dels escenaris principals de l’inici de la Festa Major reusenca. La part més propera a la plaça Llibertat va acollir el ‘Pròlek’, una festa alternativa per donar la benvinguda a Sant Pere que va comptar amb diverses actuacions musicals, vermut electrònic i concerts que es van allargar fins ben entrada la matinada. També hi va haver festa a la plaça de la farinera en motiu de l’aniversari del Ball de Prims.
L’inici de la Festa Major també va estar marcada per la coincidència amb la festivitat de Corpus Christi. Durant tot el dissabte es va poder veure l’ou com balla, que també es podrà visitar durant aquest diumenge. Els carrers, com és costum, lluiran les catifes de flors durant tota la jornada de diumenge, que culminarà amb la processó de Corpus pels carrers del centre de Reus.